
O D L U K U

o osnivanju Kulturnog vijeća
Osječko-baranjske županije
                                                                      

Članak 1.
   
Ovom Odlukom osniva se Kulturno vijeće Osječko-baranjske županije (u daljnjem tekstu: Vijeće) te se utvrđuju ciljevi osnivanja Vijeća, djelokrug rada Vijeća, broj i mandat članova Vijeća, postupak izbora, imenovanja i razrješenja članova, zadaće, način rada i odlučivanja.

                                                             Članak 2.

Vijeće je stručno savjetodavno tijelo koje se osniva radi predlaganja ciljeva kulturne politike i mjera za njezino provođenje, ostvarivanja utjecaja kulturnih djelatnika i umjetnika na razvoj kulture i umjetnosti, a posebice za predlaganje i stručno vrednovanje programa i projekata u kulturi od interesa za Osječko-baranjsku županiju, a za koja se sredstva osiguravaju iz proračuna Županije.

Članak 3.

Vijeće se osniva u cilju unapređivanja, očuvanja, zaštite, poticanja i promicanja profesionalnog kulturnog i umjetničkog stvaralaštva, kulturnog amaterizma i alternativnog stvaralaštva, posebice stvaralaštva mladih te promicanja potreba u kulturi i umjetnosti nacionalnih manjina s područja Županije u zemlji i inozemstvu, u skladu s odredbama Zakona o kulturnim vijećima i financiranju javnih potreba u kulturi i to za pojedine djelatnosti i područja kako slijedi:

· djelatnost zaštite, očuvanja i održivog upravljanja kulturnom baštinom,
· knjižnična djelatnost i nakladnička i knjižarska djelatnost,
· muzejska i arhivska djelatnost,
· glazbena i glazbeno-scenska umjetnost,
· dramska i plesna umjetnost,
· vizualne umjetnosti i audiovizualna djelatnost,
· interdisciplinarne i nove umjetničke i kulturne prakse i
· međunarodna kulturna suradnja i mobilnost.



Članak 4.

(1) Vijeće u svom radu:
- kontinuirano prati i razmatra stanje u pojedinim područjima umjetničkog i kulturnog stvaralaštva,
- daje prijedloge za poticanje njihova razvitka i unaprjeđivanja,
- predlaže ciljeve kulturne politike i mjere za njihovo provođenje, stručne podloge i mišljenja,
- stručno vrednuje i ocjenjuje programe i projekte u kulturi od interesa za Županiju prijavljene na javni poziv,
- predlaže kriterije vrednovanja programa i projekata,
- posebno razmatra mjere za poticanje i promicanje profesionalnoga kulturnog i umjetničkog stvaralaštva i kulturnog amaterizma u području svoje nadležnosti te osnivaču predlaže mjere za njihovo unaprjeđenje,
- posebnu pozornost posvećuje promicanju hrvatskog umjetničkog stvaralaštva u inozemstvu, kao i mjerama koje omogućuju hrvatskoj javnosti da se upoznaje s priznatim vrijednostima i suvremenim nastojanjima u umjetnosti i kulturi drugih naroda, po potrebi uspostavljajući vezu i međusobnu razmjenu mišljenja,
- polazeći od potreba u kulturi i umjetnosti svih manjina, marginaliziranih i ranjivih skupina društva, posebnu pozornost posvećuju promicanju njihovih potreba u kulturi, kao i njihovu stvaralaštvu te potiču promicanje dijaloga, kulturne raznolikosti i uključivosti,
- te obavlja i druge poslove sukladno Zakonu.


 Članak 5.
   
          Vijeće ima predsjednika i 10 članova. 
 
          Za članove Vijeća imenuju se umjetnici, stručnjaci i kulturni djelatnici istaknuti u područjima umjetnosti i kulture.

	U radu Vijeća sudjeluju, bez prava odlučivanja, i službenici upravnog tijela Osječko – baranjske županije nadležnog za poslove kulture.


Članak 6. 

Župan pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za članove Vijeća.

           Javni poziv iz stavka 1. ovoga članka objavljuje se na mrežnim stranicama Osječko-baranjske županije, a rok za podnošenje prijedloga ne može biti kraći od 15 dana od dana njegove objave.

           Na temelju prispjelih prijedloga Župan imenuje, na četiri godine, predsjednika i članove Vijeća, vodeći računa o njihovoj stručnosti i ravnomjernoj regionalnoj zastupljenosti.

Župan će razriješiti predsjednika, odnosno, člana Vijeća i prije isteka vremena iz prethodnog stavka ako:
-          podnese zahtjev za razrješenje,
-          se protivno odredbi članka 7. ove Odluke nije izuzeo iz raspravljanja i odlučivanja,
-          ne ispunjava ili neuredno ispunjava obveze utvrđene ovom Odlukom i općim aktom kojim se
           uređuje rad Vijeća,
-          svojim djelovanjem ili ponašanjem narušava ugled Vijeća ili Županije,
-          je pravomoćno osuđen za kazneno djelo.

             Prijedlog za pokretanje postupka razrješenja na temelju stavka 4. podstavaka od 2. do 5. ovoga članka mogu podnijeti i predlagatelji člana Vijeća iz stavka 1. ovog članka.

	Član Vijeća stavlja mandat na raspolaganje ako prestane mandat Županu koji je donio odluku o njegovom imenovanju.




Članak 7.

          Član Vijeća dužan je izuzeti se iz raspravljanja i odlučivanja ako je:
-         predlagatelj programa i projekta koji je predmet rada Vijeća pravna osoba u kojoj je on ili s njim
          povezana osoba vlasnik, dioničar, imatelj udjela, član upravljačkog ili nadzornog tijela pravne
          osobe, ravnatelj ili drugi voditelj poslovanja te pravne osobe
-         on ili s njim povezana osoba u ugovornom ili drugom odnosu s predlagateljem programa i
          projekta.

           Povezane osobe u smislu prethodnog stavka su srodnik po krvi u ravnoj liniji, a u pobočnoj liniji do četvrtog stupnja zaključno, bračni ili izvanbračni drug, životni partner ili neformalni životni partner te posvojitelj ili posvojenik, partner – skrbnik ili osoba pod partnerskom skrbi.

           Svi članovi Vijeća dužni su potpisati izjavu o nepristranosti i povjerljivosti te izjavu o nepostojanju sukoba interesa kojom potvrđuju da će procjenjivati samo one prijedloge u vezi s kojima nemaju nikakve materijalne ili druge interese.



Članak 8.

             Vijeće donosi Poslovnik o radu kojim se uređuje način rada i odlučivanja.

             U postupku vrednovanja programa i projekata Vijeće, nakon provedenog postupka, dostavlja Županu svoj prijedlog koji sadrži popis programa i projekata s predloženim iznosom financijske potpore.

Vijeće daje pisana mišljenja i prijedloge vezane uz predlaganje ciljeva lokalne, odnosno, područne kulturne politike i za njezino provođenje.

             Javnost rada Vijeća ostvaruje se objavljivanjem zapisnika o radu Vijeća na internetskoj stranici Osječko-baranjske županije.


Članak 9.

             Članovi Vijeća imaju pravo na naknadu za svoj rad, sukladno odluci kojom se određuje naknada vijećnicima i članovima radnih tijela u Osječko-baranjskoj županiji.

	Članovi Vijeća s prebivalištem izvan mjesta rada Vijeća imaju pravo na naknadu putnih troškova i troškova smještaja kada prisustvuju sjednicama Vijeća.


Članak 10. 

             Stručne, administrativne, tehničke i druge potrebne poslove za rad Vijeća obavlja upravno tijelo  nadležno tijelo za poslove kulture, a sredstva za njegov rad osiguravaju se u proračunu Osječko-baranjske županije.


Članak 11.

             Izrazi koji se u ovoj Odluci koriste za osobe u muškom rodu neutralni su i odnose se na muške i ženske osobe.

                                                                            
Članak 12.

Danom stupanja na snagu ove Odluke, prestaje važiti Odluka o osnivanju kulturnog vijeća Osječko-baranjske županije ("Županijski glasnik" broj 13/4., 1/10. i 4/21.).

Članovi kulturnog Vijeća Osječko-baranjske županije imenovani Rješenjem o imenovanju predsjednika i članova Kulturnog vijeća Osječko-baranjske županije ("Županijski glasnik" broj 4/21.), nastavljaju s radom do isteka mandata, odnosno razrješenja. 



Članak 13.

Ova Odluka stupa na snagu osmog dana od dana objave u ''Županijskom glasniku". 

                                                                                                                                Predsjednica
                                                                                                                               Ivana Bagarić




